Moncu

Moncu alebo Moncev () bol v starovekom Egypte bohom vojny s hlavou sokola. Kvôli nejasnostiam pri rekonštruovaní egyptskej výslovnosti je často označovaný aj ako Mencev, Mentev, Ment, Mont, Montev, Montu alebo Minuthej. Moncuovo meno značí Nomád.

Moncu bol starobylý boh, pôvodne zosobnenie spaľujúcej sily slnka, boha Ré, a ako taký bol často označovaný ako Monture (Moncu-Re). Jeho povaha bola od počiatku deštruktívna, vďaka čomu neskôr získal rolu boha-bojovníka a nakoniec i boha vojny ako takej. Po tom, ako vzrástol význam Téb a ich ochranný boh Amon súbežne získal na dôležitosti, Moncu, predstavujúci silu, mužnosť a víťazstvo, bol vybraný ako vhodný potomok tébskeho boha a jeho božskej manželky, bohyne-matky Mut.

Kvôli spojeniu zúriaceho býka so silou a s vojnou sa verilo, že Monceua zosobňuje biely býk s čiernou tvárou z Iunumoncu, ktorého súdobé pramene nazývali Buchis (). Najväčší faraóni-generáli sa označovali titulom mocný býk, syn Moncuov. Slávny príbeh o bitke pri Kadeši hovorí o Ramesseovi II., ktorý uvidel nepriateľa, že „zúril ako Moncu, pán Téb“.

V umení bol Moncu zobrazovaný ako muž so sokoľou alebo býčou hlavou, ktorý bol korunovaný slnečným kotúčom a dvoma perami. Jeho dva symboly, sokol a býk, predstavovali nebo a silu. Moncu zvykol v ruke držať zbraň – luk so šípmi, zahnutý meč alebo nôž.

Jedno z hlavných sídiel Moncuovho kultu počas Novej ríše bolo v Iunumoncu (, vo 4. hornoegyptskom kraji), dnešnom Armante, kde vyrástlo niekoľko chrámov, ktoré mu boli zasvätené.

 Iné projekty 

Kategória:Egyptskí bohovia